UMongameli Xi Jinping Wele China, Usayina Izivumelwano leZimbabwe
U Jinping ubikwa eze elizweni lequla elikhulu labosomabhizmusi wasayina izivumelwano ezilitshumi ezigoqela ukuvuselela istitshi samandla kagetsi.
HARARE, WASHINGTON DC — UMongameli wakwele China, uMnu. Xi Jinping ubikwa esayine izivumelwano ezilitshumi lohulumende wele Zimbabwe. Umongameli wakwele China uhamba lomkakhe unkosikazi Peng Liyuan. Wemukelwa ngomunye wakhe, umongameli Robert Mugabe laye oze lomkakhe unkosikazi Grace egcekeni lendizamtshina labaphathintambo bengatsha zikahulumende kwahlatshelwa ingoma yelizwe. Bezikhona iziphathamandla zikahulumende ezigoqela umpathintambo wezemali umnumzana Patrick Chinamasa ochaze uhambo lukamongameli Jinping njengendlela yokugcwalisa ukukhulumisana obekukhona phakathi kwenkokheli yamazwe omabili kwezokuthengiselana lokuzolobelana kwezivumelwano. Uphiwe inhlonipho yaphezulu umongameli Jinping, eye 21 Gun Salute. Baze ngobunengi abasekeli beZanu Pf, ukuzakwamukela uJinping, becula ingoma ebezincoma umongameli Mugabe kanye laye. Bebemi nxazonke zomgwaqo,kusukela egcekeni lendizamtshina ye Harare International Airport,ungena edolobheni, bathwele ama flag amazwe womabili. UMnu. Jinping ukhangelelwe ukuthi esuka eZimbabwe alubhekise kweleSouth Africa ukuyangena umhlangano weFOCAC, ohlose ukuqinisa ubudlelwano bamazwe eAfrica leleChina. Ukuza elizweni kukamongameli wakwele China lo, sekulethe injabulo enkulu kuhulumende weZimbabwe othwele nzima ngokuzama ukuhuga osomabhizmusi bemazweni. UJinping ubikwa eze elizweni lequla elikhulu labosomabhizmusi. Ukusayinelana amabhizimusi okwenziweyo ngabosomabhizimusi be China labe Zimbabwe kucatshangelwa ukuthi kungadala imisebenzi. Kodwa ingcwethi kwezomnotho, uMnu. Anglistone Sibanda utshele iStudio Seven ukuthi abakwele China abayandisanga ukudala imisebenzi kodwa bafuna ukuhuquluza inotho.